Institut za akreditiranje Bosne i Hercegovine
Institut za akreditiranje Bosne i Hercegovine (BATA) jest samostalna upravna i neprofitna institucija koja vrši akreditiranje tijela za ocjenjivanje usklađenosti u Bosni i Hercegovini. Uspostavljena je radi provođenja tehničkog zakonodavstva BiH koje se usklađuje s pravnim naslijeđem Evropske unije. Tehničkim propisima se uređuje sigurnost proizvoda i sloboda kretanja na unutrašnjem tržištu, zaštita zdravlja građana, zaštita potrošača, zaštita okoliša i druga područja od javnog interesa. Ocjenjivanje usklađenosti proizvoda, procesa i usluga s tehničkim propisima i standardima provode stručno i tehnički osposobljeni laboratoriji, certifikaciona i inspekcijska tijela. Međunarodno priznati način dokazivanja osposobljenosti za ocjenjivanje usklađenosti je akreditacija. Akreditirana tijela osiguravaju povjerenje u usluge ispitivanja, certifikacije i inspekcije bez obzira radi li se o usluzi državnoj upravi (zakonom uređeno područje) ili naručiocu po ugovoru (dobrovoljno područje).